Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 222

6. Ismerethordozók használata: nyomtatott és számítógépes forrásokban információkat keresnek a súlypont meghatározásáról bonyolultabb esetekben is. III. A tanulók képesek megszerzett ismereteiket alkalmazni. Észreveszik, hogy a matematikaórákon hasonló problémákkal foglalkoznak, mint amilyenek a hétköznapi életben is előfordulnak. A zsebpénz vagy az ösztöndíj elköltésének példáján elemzik a hasonlóságokat, különbségeket. Megtervezik költségvetésüket, becsléseket végeznek, hogy az adott összeg mire elegendő, a hónap végén megnézik, jók voltak-e az előzetes elképzeléseik, elemzik, hogy megfelelően működik-e, vagy változtatni kell a stratégiájukon. IV. A tanulók a matematikaórákon felmerülő feladatokat, problémákat megoldandó helyzetként kezelik, és azokat nem számonkérésként élik át. Tudják magukról, hogy képesek olyan problémákat megoldani, amelyekre nem ismernek receptet, megoldási algoritmust, pl. területszámítási feladatnál a bonyolultabb alakzatot képesek egyszerűbbre, könnyen kezelhetőre felbontani. V. Tapasztalataikat, megszerzett ismereteiket képesek úgy bemutatni társaiknak poszter, prezentáció vagy egyéb formában, hogy az nekik is, társaiknak is az alkotás élményét közvetítse. VI. A matematikaórák is keretet biztosítanak az együttműködés gyakorlására. A pedagógusok természetesnek tekintik, hogy a valódi csoportmunkát sokféle érzelem, vita, konfliktus kíséri. Ez nem elvesztegetett időt jelent, hanem a tanulás lényegi eleme: az együttműködés képessége ezen az úton fejlődik. VII. A matematikatanulásba bekapcsolt elbeszélő elemeknek (gyakorlati alkalmazások, matematikatörténeti érdekességek stb.) igen nagy a jelentőségük abban, hogy a matematika természetét, jelentőségét az egyén és a társadalom életében minden tanuló átlássa, azok is, akik saját tapasztalataikon, csupán a problémamegoldásokon keresztül nem érik el ezt a szintet. FOGALMAK, ÖSSZEFÜGGÉSEK, ALGORITMUSOK Ez a rész az elsajátítandó fogalmakat, összefüggéseket, algoritmusokat tartalmazza. A minimumkövetelmények (megfelelt) lényegében olyan ismeretek, amelyeket a tanulók általában már az általános iskolában elsajátítanak, akkor is, ha egyébként nem jó a tanulmányi eredményük. Azért tüntettük fel, mert gyakran előfordul, hogy egy-egy tanulónak valamely részterületen komoly hiányosságai vannak, tehát az alapokat pótolni szükséges. Ezek az alapok jelentik a minimumkövetelményeket. Az optimális követelmények (kiválóan megfelelt) a művelt, középszinten képzett tanulók ismereteit sorolják fel, amelyek a közép- majd felsőfokú továbbtanuláshoz is elvezethetnek. A tanuló érdeklődésének megfelelő néhány területen néhány elem alapos elsajátítása már elegendő alapot jelenthet a Kiválóan megfelelt minősítés elérésére, ha a tanuló a minimumkövetelményeknek minden részterületen megfelel. Az alábbi táblázatban először a 9. évfolyam követelményei, majd újrakezdett számozással a 10. évfolyam követelményei szerepelnek. Témakör Fogalmak, összefüggések, algoritmusok

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes